'Spiderman' spring 3 verdiepings ver – en leef | Netwerk24
'Spiderman' spring 3 verdiepings ver – en leef
Deur Jackie Kruger 21 April 2017 13:17
Die agt weke oue Siamese katjie Spiderman.
Die gebou in Mosselbaai waar die katjie van die boonste deel tot onder op die grond gespring het. Foto: Regardt Spangenberg
Regardt Spangenberg wys hier vanwaar presies die katjie gespring en waar hy geland het. Foto: Regardt Spangenberg
Spiderman, 'n agt weke oue Siamese mannetjieskatjie van Mosselbaai, het net agt van sy nege lewens oor nadat hy 'n sprong van drie verdiepings ver oorleef het.
Die katjie is verlede Woensdag opgemerk waar hy verlore en verskrik in die parkeerterrein van 'n hoë winkelsentrum in Mosselbaai rondgehardloop het. Die parkeerterrein is op die boonste verdieping van die gebou geleë.
Regardt Spangenberg, eienaar van die CrossFit-onderneming in die sentrum, het hom oor die katjie ontferm.
"Ons het probeer om die katjie te vang sodat ons hom na 'n plek van veiligheid kon neem," sê Spangenberg.
"Die katjie het egter al nader aan die rand van die parkeerterrein beweeg. Ek was bang hy gaan oor die rand spring – en dit is toe presies wat gebeur het."
Spangenberg het die ergste gevrees, maar by nadere ondersoek het hy die katjie onder op die grond gevind, oënskynlik ongedeerd. Hy het die katjie dadelik na die Tuinroete-dierebeskermingsvereniging (DBV) se tak in Mosselbaai geneem waar hy in die kliniek ondersoek is. Behalwe dat sy bekkie effens gebloei het, was die katjie andersins perdfris.
Die katjie is intussen Spiderman gedoop.
Naomi Grobbelaar van die DBV sê dit is uit en uit 'n wonderwerk. Die gebou waar die agt weke oue katjie afgespring het, is baie hoog.
"Dit is ongelooflik, die katjie makeer niks nie. Hy het nie eens regop nie, maar skuins geval en net sy bekkie het effens gebloei. Hy het nou wel net agt lewens oor, maar hy bly ons Spiderman," sê sy.
Die katjie, ook genoem "Supermannetjie" op die DBV se Facebookblad, het reeds diep in almal se harte gekruip. Hy is nou op soek na 'n nuwe tuiste en kan aangeneem word.
Grobbelaar het Spangenberg bedank dat hy die katjie gehelp en na die DBV gebring het. Mense wat die katjie 'n tweede kans kan gee, kan die DBV in Mosselbaai by 044 693 0824 bel.